C 99/172
LT
Europos Sąjungos oficialusis leidinys
2022 3 1
2021 m. liepos 8 d., ketvirtadienis
32. pabrėžia, kad EMTE turėtų teikti pirmenybę prieigai prie kompetencijos išteklių, mokslo darbuotojų judumui ir laisvam žinių judėjimui, skatinti įtrauktį ir skleisti galimybes visoje Europos teritorijoje, stiprinant įvairių mokslinių tyrimų ir inovacijų bendruomenių ryšius ir sinergiją, taip prisidedant prie visapusiško Europos mokslinių tyrimų ir inovacijų potencialo išnaudojimo; pabrėžia, kad, teikiant pirmenybę kompetencijai, EMTE gali atlikti pagrindinį vaidmenį mažinant skirtumus Sąjungoje ir padėti užpildyti tebeegzistuojančią mokslinių tyrimų spragą; 33. pabrėžia, kad mokslinių tyrimų ir inovacijų srityje daugiausia dėmesio turėtų būti skiriama visuomenės poreikiams ir interesams ir kad todėl vienas iš pagrindinių naujosios EMTE tikslų turėtų būti piliečių, vietos bendruomenių ir pilietinės visuomenės dalyvavimas, kad būtų sudarytos palankesnės sąlygos juos įsisavinti visuomenėje ir taip būtų užtikrintas didesnis socialinis poveikis ir didesnis pasitikėjimas mokslu; todėl ragina stiprinti mokslinę komunikaciją ir informuotumo didinimo kampanijas ir nuo pat mokslinių tyrimų ir inovacijų proceso pradžios aktyviai įtraukti pilietinę visuomenę ir galutinius naudotojus, įskaitant organizacijas, atstovaujančias grupėms, kurioms kyla didesnė atskirties rizika, pvz., neįgaliesiems ir kitoms nepakankamai atstovaujamoms visuomenės grupėms, siekiant spręsti esminius klausimus, susijusius su jų atskirtimi mokslinių tyrimų ir inovacijų srityje, taip pat užtikrinti, kad vėliau sukurtos technologijos ir inovacijos iš tiesų tarnautų visuomenei, o ne atvirkščiai; 34. palankiai vertina Komisijos planus gerinti mokslo darbuotojų iš visos ES galimybes naudotis kompetencijos institucijomis ir infrastruktūra; tačiau pabrėžia, kad reikia tikslingesnės paramos, kuria būtų siekiama padėti pašalinti mokslinių tyrimų ir inovacijų atotrūkį Sąjungoje; 35. pabrėžia, kad svarbu mažinti nevienodas prieigos prie mokslinių tyrimų duomenų galimybes, ir pripažįsta Europos atvirojo mokslo debesijos (EOSC) svarbą įgyvendinant naująją EMTE, kuria siekiama suburti institucinius, nacionalinius ir Europos suinteresuotuosius subjektus, iniciatyvas ir duomenų infrastruktūras, siekiant sukurti įtraukią atvirojo mokslo ekosistemą ES; prašo skatinti dalyvavimą atvirojo mokslo ir dalijimosi duomenimis iniciatyvose, tobulinant Europos dalijimosi duomenimis infrastruktūrą ir skatinant naudoti duomenų standartus;
Karjera 36. pabrėžia, kad svarbu suteikti daugiau galių moterims ir mergaitėms, kad jos galėtų pradėti karjerą gamtos mokslų, technologijų, inžinerijos ir matematikos srityse, ir prašo valstybių narių ir Komisijos parengti priemones, kuriomis būtų gerinamos moterų galimybės siekti karjeros mokslinių tyrimų srityje ir mažinamas vadinamojo „prakiurusio vamzdžio“ poveikis; ragina didinti jaunų mokslininkų ir nepakankamai atstovaujamų grupių užimtumo galimybių patrauklumą, be kita ko, atsižvelgiant į esminį moterų indėlį vykdant mokslinę ir tyrimų bei plėtros veiklą, kartu mažinant vyrų ir moterų darbo užmokesčio skirtumą šiame sektoriuje; ragina valstybes nares ir mokslinių tyrimų organizacijas, įskaitant universitetus, remti lanksčias darbo sąlygas ir sistemas tiek moterims, tiek vyrams mokslinių tyrimų ir inovacijų srityje, be kita ko, remiant vienodą priežiūros įsipareigojimų pasidalijimą, ir peržiūrėti mokslo darbuotojų veiklos rezultatų įvertinimą siekiant panaikinti šališkumą dėl lyties; be to, primygtinai ragina geriau integruoti lyčių aspektą į mokslinių tyrimų ir inovacijų turinį ir pagerinti išskaidytų duomenų ir rezultatų rinkimą; 37. palankiai vertina tikslinių judumo priemonių iniciatyvą „ERA4You“, kuria siekiama remti mokslo darbuotojus tose valstybėse narėse, kurių rezultatai mokslinių tyrimų ir inovacijų srityje yra menkesni, kad jie galėtų mokytis ir ugdyti kompetenciją, ir skatinti mokslo darbuotojų judumą tarp pramonės įmonių ir akademinės bendruomenės; 38. atkreipia dėmesį į tai, kad pradėjo veikti EMTE pertvarkos forumas siekiant padėti valstybėms narėms koordinuoti nacionalinius mokslinių tyrimų ir inovacijų finansavimo ir reformų veiksmus ir teikti jiems prioritetą; 39. pažymi, kad talentų judėjimas ir mokslinių tyrimų ir inovacijų galimybės valstybėse narėse labai skiriasi; mano, kad Komisija ir valstybės narės turėtų siekti užtikrinti talentų judėjimą kaip subalansuotą mokslo darbuotojų rotaciją, taip sprendžiant protų nutekėjimo problemą; mano, kad norint pasiekti tokią pusiausvyrą reikia imtis veiksmų Europos lygmeniu, pasitelkiant politikos priemones ir mechanizmus; 40. pabrėžia mokslo darbuotojų judumui skatinti skirtų paskatų sistemų („Erasmus+“, programa „Marie SkłodowskosCurie veiksmai“, Europos mokslinių tyrimų taryba) svarbą; atsižvelgdamas į tai, primena pagal programą „Europos horizontas“ numatytą tyrimą dėl paramos priemonių siekiant sugrąžinti mokslo darbuotojus į Sąjungą ir į kilmės šalį Sąjungoje, – tai gali būti tinkamas būdas parodyti, jog reikia priemonių mokslo darbuotojų grįžimui skatinti; 41. ragina Komisiją parengti papildomus mechanizmus ir priemones šiam tikslui pasiekti, pvz., pasinaudojant EMTE centrais ir iniciatyva „ERA4YOU“, plėtros veiksmais ir paramos priemonėmis, siekiant parengti ir įgyvendinti nacionalinių mokslinių tyrimų ir inovacijų sistemų reformas, kaip antai programos „Horizontas“ politikos rėmimo priemonę;